Liderul galeriei Rapid, alături de alți doi suporteri, arestați preventiv. Acuzații grave
- Mădălina Sfrijan
- 15 martie 2024, 18:48
Liderul galeriei Rapid București a fost arestat. Liviu Ungurean, cunoscut și sub numele de Bocciu va rămâne în arest pentru 30 de zile, conform surselor judiciare. Aceeași măsură a fost aplicată și pentru alți doi membri ai galeriei din Giulești.
Liderul galeriei Rapid București, arestat preventiv
Liviu Ungurean este acuzat că ar fi înființat și condus un grup infracțional, prin care materialele pirotehnice ar fi fost introduse pe stadioane. Inițial, 17 suspecți au fost chemați să dea explicații legate de acest caz. De asemenea, 16 au fost reținuți inițial pentru 24 de ore. Daniel Niculae, președintele Rapidului a fost eliberat după două ore de audieri.
Ulterior, Parchetul s-a pronunțat în acest sens. 13 dintre aceștia au fost plasați sub control judiciar pentru o perioadă de 60 de zile, în timp ce 3 dintre ei au fost reținuți pentru 30 de zile.
Acuzații grave
"Procurorii din cadrul Parchetului de pe lângă Tribunalul București au pus în mișcare acțiunea penală față de 16 inculpați, persoane fizice, pentru săvârşirea infracţiunilor de constituire a unui grup infracţional organizat, prevăzută de art. 367 alin. (1) și (3) Cod penal, orice operațiuni cu articole pirotehnice efectuate fără drept, prevăzută de art. 37 lit. a) din Legea nr. 126/1995 privind regimul materiilor explosive, nerespectarea regimului armelor şi al muniţiilor, prevăzută de art. 342 alin. (1) Cod penal și distrugere, prevăzută de art. 253 alin. (4) Cod penal.
Față de 12 inculpați, procurorii din cadrul Parchetului de pe lângă Tribunalul București au dispus măsura preventivă a controlului judiciar pe o perioadă de 60 de zile, iar față de 3 inculpați s-a propus luarea măsurii arestării preventive pe o perioadă de 30 zile de către judecătorul de drepturi şi libertăți din cadrul Tribunalului București", a transmis Parchetul de pe lângă Tribunalul București.
Scandal la Rapid București
În urma verificărilor, procurorii au găsit în incinta stadionului un spaţiu în care erau ascunse materiale pirotehnice.
"În urma controlului pirotehnic efectuat în data de 29.10.2023 în Peluza Nord, secţiunea 119-120, în spaţiul sanitar destinat bărbaţilor, spaţiul gol de sub peluză, au fost depistaţi 4 saci ce conţineau 371 articole pirotehnice (petarde, fumigene, torţe), combinezoane de culoare neagră şi măşti din plastic", au arătat procurorii.
Membrii grupării ar fi ascuns materialele respective în spatele unei uși acoperite cu faianță.